Storie Soek | Herriemerrie
Maak jou nerwe dun
Snaaks hoe seker goed 'n mens teen die mure kan uitdryf. Dikwels is dit simpel goed waaraan jy net mooi niks kan doen nie. Wel, behalwe om jou irritasie daarmee te (probeer) beheer. Helaas gaan plafonmoer (wanneer jy van irritasie al teen die dak is) dikwels eerder sake vererger as verbeter.
Hier is my top 10 irritasies – in geen besonderse volgorde:
Mense wat kla dat hulle arm is terwyl hulle 'n vet salaris verdien. Praat van kla met 'n wit brood (lae GI met 'n goue pan gebak) onder iemand anders se arm omdat jy dit nie self wou dra nie.
Mense wat nie in die ry wil wag, maar in die noodbaan / om die blok jaag om voor te gaan indruk. Die indrukkery vertraag die ry nog meer. Mense wat hulle ligte flits omdat hulle reken hulle het meer reg op die pad as jy.
Honde wat nie ophou blaf nie.
Karnarre wat uit die niet verskyn die oomblik wat jy in jou kar wil klim en ry. Hulle was nêrens toe jy kom parkeer het nie. Waar was hulle? Onder die karre weggekruip om die diewe te vang?
Lang rye. Veral as daar meer oop kassierpunte is as wat daar kassiere is. Nog meer as die kassier duidelik lankal nie meer lus is om daar te sit nie.
Media (koerante en radio veral) wat nie hulle sogenaamde feite nagaan nie en dit dan openbaar maak. Veral as dit nog iets is wat standaard algemene kennis is. So was daar nou die dag vertel van 'n kind wat onder 10 jaar oud was en geboorte geskenk het. Dit is verskriklik, maar sy is nie die jongste ma nog nie.
Mense wat nie hulle werk kan doen nie.
Mense wat jou FB besoedel met 300 Bybel versies, foto's van die dag (nie hulle eie nie) en 3000 speletjies – alles binne een dag. So erg dat jy – as jy dit waag om jou FB oop maak – sien jy net hulle naam. En niks daarvan is iets persoonliks van hulle af nie, net 'n spul FB funksies en wyshede. Regtig, waar is jou lewe?
As CD's en DVD's nie in hulle regte kissies terug gesit word nie.
Die ANC en die regering. (Is dit net ek, maar hoe toevallig is dit dat die nuwe polisie hoof 'n hoë pos by Transnet en ABSA gehad het? Dieselfde kan Maria Ramos gesê word, ook bekend as Mev Trevor Manual. Ek wonder net daaroor.) Enige ANC lid of iets wat hulle gesê het irriteer die daglig uit my uit.
Wat is jou groot irritasies?
Breinvasbrand: Wie is die skepper van 7de Laan (nog 'n irritasie, maar gelukkig hoef ek nie te kyk nie)?
Breinlosbrand: Die brandweerpaal.
Myne is myne
"Die mensdom is nog hopeloos te jaloers en besitlik."
Dit is die woorde Noel Biderman en spesifiek bedoel om ontrou in die huwelik te regverdig. Persoonlik dink ek dat dit redelik eenvoudig is. As jy nie aan een mens getrou wil bly nie, moet dan nie trou nie. Deur met iemand te trou is daar tog seker 'n aanname dat jy die persoon bo enige ander stel en net aan die persoon getrou sal bly. Dit is hoe dit is, en dit het niks met selfsug uit te waai nie.
Getrouheid in die huwelik is volgens my nie juis onderhandelbaar nie. Aan die anderkant, moet ek toegee dat daar min dinge is wat ek met liefde sal deel. My goed is my goed. Klaar. Alleeneters gaan dalk nie hemel toe nie, maar daar is niks wat sê dat ek alles wat aan my behoort moet deel nie.
Vandag wil ek by julle weet wat deel julle nie? Is daar goed wat net met sekere uitgesoektes gedeel word? Goed waarvoor iemand nie eers moet vra nie?